Elektriline rakettmootor
Elektriline rakettmootor on rakettmootor, mis töötab elektrienergial. Ühendavaks jooneks erinevate elektriliste rakettmootorite vahel on elektrienergia kasutamine saavutamaks suuremat eriimpulssi, ja seega suuremat reaktsioonimassi säästu, kui on võimalik keemilistes rakettmootorites. Peamiseks puuduseks on suurenenud nõudmised raketi elektrivarustussüsteemile. Eristatakse elektrotermilisi, elektrostaatilisi ja elektromagnetilisi rakettmootoreid: Elektrotermilised rakettmootorid kasutavad elektrienergiat reaktsioonimassiks oleva gaasi temperatuuri tõstmiseks. Gaasid väljuvad düüsi kaudu, tekitades reaktiivjõu. Elektrostaatilised rakettmootorid ehk ioonmootorid ioniseerivad reaktsioonimassi ja eemaldavad vabad elektronid. Ioone kiirendatakse staatiliste elektriväljade abil. Elektromagnetilised rakettmootorid ehk plasmamootorid kasutavad reaktsioonimassi kiirendamiseks Lorenzi jõudu või muutuvaid elektromagnetväljasid.